钦定古今图书集成/明伦汇编/官常典/第619卷 > 《良吏传序》晋·书
## 钦定古今图书集成/明伦汇编/官常典/第619卷 > 《良吏传序》晋·书

汉宣帝有言：“百姓所以安其田里而无叹息愁恨之
心者，政平讼理也。与我共此者，其唯良二千石乎！”此
则长吏之官，实为抚导之本。是以东里相郑，西门宰
邺，颍川黄霸、蜀郡文翁，或吏不敢欺，或人怀其惠，或
教移齐鲁，或政务宽和，斯并惇史播其徽音，良能以
为准的。有晋肇兹王业，光启霸图，授方任能，经文纬
武。泰始受禅，改物君临，纂三叶之鸿基，膺百王之大
宝，劳心庶绩，垂意黎元，申敕守宰之司，屡发忧矜之
诏，辞音恳切，诲谕殷勤，欲使直道正身，抑末敦本。当
此时也，可谓“农安其业，吏尽其能”者欤？而帝宽厚足
以君人，明威未能厉俗，政刑以之私谒，贿赂于此公
行，结绶者以放浊为通，弹冠者以苟得为贵，流遁忘
反寖以为常；刘毅抗卖官之言，当时以为矫枉。察其
风俗，岂虚也哉！爰及惠怀，中州鼎沸。逮于江左，晋政
多门，元帝比少康之隆；处仲为梗，海西微昌邑之罪。
元子乱常，既权偪是忧，故羁縻成俗。莅职者为身择
利，铨综者为人择官。下僚多英儁之才，势位必高门
之胄，遂使良能之绩，仅有存焉。虽复茂弘以明，允赞
经纶，安石以时宗镇雅俗。然外虞孔炽，内难方殷，而
匡救弥缝，方免倾覆。弘风革弊，彼则未遑。今采其政
绩可称者，以为《良吏传》。